OISHI ยันเหตุเพลิงไหม้โรงงานไม่กระทบการผลิต-มีประกันคุ้มครอง
OISHI ยันเหตุเพลิงไหม้โรงงานวานนี้ไม่กระทบการผลิต-มีประกันคุ้มครองทั้งส่วนความเสียหายต่อทรัพย์สิน สินค้าคงคลังและธุรกิจหยุดชะงัก
28 พ.ย. 2560

สืบเนื่องจากวานนี้ (27 พ.ย.) เกิดเหตุเพลิงไหม้ โรงงานบริษัท โออิชิ เทรดดิ้ง จำกัด ซึ่งเป็นบริษัทในเครือบริษัท โออิชิ กรุ๊ป จำกัด (มหาชน) หรือ OISHI บริเวณนิคมอุตสาหกรรมนวนคร ตำบลคลองหนึ่ง อำเภอคลองหลวง จังหวัดปทุมธานี
ล่าสุด บริษัทได้ออกมาชี้แจงว่า เหตุเพลิงไหม้ดังกล่าวเกิดขึ้นเฉพาะภายในส่วนการผลิตเครื่องดื่ม UHT ของโรงงานนิคมอุตสาหกรรมนวนคร จังหวัดปทุมธานีซึ่งเป็นอาคารที่แยกจากส่วนการผลิตอื่นและมีกำลังการผลิตปัจจุบัน ประมาณ 6 ล้านลิตรต่อเดือนหรือคิดเป็นประมาณร้อยละ12 ของกำลังการผลิตผลิตภัณฑ์เครื่องดื่มทั้งหมดของกลุ่มบริษัทโออิชิ โดยส่วนการผลิตอื่นๆ ภายในโรงงานดังกล่าวไม่ได้รับผลกระทบและสามารถดำเนินการผลิตได้ตามปกติ
สำหรับสาเหตุของเพลิงไหม้และความเสียหายอยู่ระหว่างการตรวจสอบและประเมินในรายละเอียด ซึ่งบริษัทและบริษัทย่อยได้จัดให้มีการทำประกันภัยสำหรับความเสียหายจากเหตุอัคคีภัยทั้งในส่วนของความเสียหายต่อทรัพย์สิน สินค้าคงคลังและธุรกิจหยุดชะงัก
ทั้งนี้บริษัทคาดว่าเหตุการณ์ ดังกล่าวจะไม่ส่งผลกระทบต่อ การจัดจำหน่าย การบริโภคสินค้าของผู้บริโภค และการดำเนินธุรกิจโดยรวมของบริษัทอย่างมีนัยสำคัญ รวมถึงบริษัท จะเร่งดำเนินการเพื่อให้ส่วนการผลิตเครื่องดื่ม UHTกลับมาดำเนินการตามปกติได้โดยเร็ว